सन 1948 च नेशनल कांफ्रैस दी टिक्करी ग्रां च कन्वैन्शन होई तां पन्त होर ग्रां दे सारे जागतें गी टिक्करी लेई गे। साढ़े कन्नै साढ़े उस्ताद बी हे। उ’नें साढ़े सिरें उप्पर लाल रंग दियां टोपियां रक्खियां जि’दे मत्थें उप्पर हल दा नशान हा। साढ़े उस्तादें ते पन्त होरें असेंगी गेट कझ इक लाइन च खडेरी दिता ते फ्ही असेंगी नाह्‌रे लाने दी ट्रेनिंग दिती। जेह्‌ड़े नाहरे पन्त होरें असेंगी रटाए असें ओह् सारे जवानी चेता करी लैते ते फ्ही हत्थें च झंडियां फगड़ियै अस मता चिर नाह्‌रे लादे रेह्। असें गी एह् पता गै नेई लग्गेआ जे लीडर लोक कोल कोल्लै आए की जे लोकें दी आओ-जाई लग्गी दी गै रे’ई। फ्ही में उस दिन पन्त होरें गी खाकी पैंट ते कमीज लाइयै टिक्करी दी स्टेज उप्पर उट्ठ मजूरा जाग कसाना तेरा बेला आयाओ, गीत गांदे सुनेआ। साढ़े ग्रां दे लोकें गी इस गल्ल उप्पर बड़ी मुसर्रत होई दी ही जे उदें ग्रां दा बी इक गभरू स्टेज़ उप्पर चढ़ियै बोल्लै करदा ऐ। उ’नें दिनें एह् मौके मिलना कु’त्थें नसीब हे।